Ntons,
ya ma kyꞌik kyaqil ntzani,
te Jesus oxik tqꞌumaꞌ kye txnaqꞌatz tzan kyjax tuq tuj te bark bꞌix tzan kyjunxlaꞌin tuq te aꞌ tbꞌay twitz,
bꞌix tetz okaj kawin kyukyꞌi kye xjal.
Ya ma kye kaj tkawiꞌ kye xjal,
te Jesus ojax twiwitz xnaqꞌtzon xhchukel.
Ya ma qoyupan atqet tuq xhchukel tzi.
Yatzun kye txnaqꞌatz,
kyetz akyeqet tuq tuj te bark ojetq tuq kyenejelan nim ninkꞌajchaq te nim aꞌ bꞌix te aꞌ nꞌok tuq pulan tiꞌj te bark tzan tpaj te kyaqꞌiqꞌ ntzaj tuq kywitz.
Bꞌan qꞌeqombwen te Jesus oxik aj jaꞌ tuq akyeqet kyetz,
bꞌix cha oxik bꞌet tajsik te aꞌ.
Ya ma xik kyen kye txnaqꞌatz nbꞌet tuq tajsik te aꞌ,
kyetz ebꞌajxobꞌ bꞌix ebꞌajjaw wayun tzan kxobꞌal ikxjani:
«¡Jun tanim xjal!»
Per te Jesus oxik tqꞌumaꞌ kyetz ikxjani:
«¡Kꞌon kxobꞌ!
¡Nimsan waq ekꞌuꞌj!
¡Aꞌin wetz!»
Ntons tzaj te Xhpeꞌy,
oxik tqꞌumaꞌ tetz ikxjani:
«Tat,
qa aꞌich yatz,
ntons instzaj aqꞌumaꞌ tzan nxik bꞌet tajsik te aꞌ tzan npon aj jaꞌ atichqet.»
Yaji te Jesus oxik tqꞌumaꞌ ikxjani:
«Qalan.»
Ntons te Xhpeꞌy oqetz tuj te bark,
bꞌix oxik bꞌet tajsik aꞌ tzan tpon aj jaꞌ tuq atqet te Jesus.
Per ya ma tzꞌok ten bꞌan jwert tuq te kyaqꞌiqꞌ,
oxobꞌ bꞌix owaqꞌik tzan txik mulan tuj te aꞌ.
Ojaw qawun kongan ikxjani:
«Tat,
¡tzyuj chꞌin aꞌin!»
Bꞌeyxnajji te Jesus owel teqꞌiꞌ tqꞌabꞌ,
oqet stzyuꞌ bꞌix oxik tqꞌumaꞌ ikxjani:
«Yatz aj nyaꞌtx nim witꞌlik akꞌuꞌj wiꞌj,
¿tistil ma naꞌnon awanim?»
Ntons ya ma kyejax tuj te bark te kyaqꞌiqꞌ olumet.
Ntons etzaj kye aj akyejax tuq tuj te bark,
eqet mejlet naꞌol tetz ikxjani:
«¡Bꞌan bꞌanꞌax yatz aꞌich Tkꞌwaꞌal Dios!»
Ntons ya ma kyejunxlaꞌin junky palaj te aꞌ,
ebꞌajpon tuj tkwentil Jenesaret.
Yaji kye xjal tzi owel kynikyꞌ tiꞌj te Jesus bꞌix te tpakbꞌalil owel jaꞌchq tuj aj luwarji.
Kye xjal etzaj kyin tukyꞌiꞌl kyaqil kye aj yabꞌeꞌ tuq
bꞌix oqet kywitz twitz tzan tok kymakoꞌ tansiker aꞌox chꞌin xtxaꞌm tqꞌanaq.
Bꞌix kyaqil kye aj owok kymakoꞌ ebꞌajbꞌantik.